b'\n_START_ARTICLE_\nArttu Kangas\n_START_SECTION_\nUra\n_START_PARAGRAPH_\nKangas on voittanut kuudesti ulkoratojen SM-kultaa. Vaasan Kalevan kisoissa 2013 h\xc3\xa4n voitti ty\xc3\xb6nnetty\xc3\xa4\xc3\xa4n ensimm\xc3\xa4isen kerran urallaan yli 19 metri\xc3\xa4 (19,07). Kuopion Kalevan kisoissa 2014 h\xc3\xa4n voitti tuloksella 19,22 m. Porin Kalevan kisoissa 2015 Kangas voitti mestaruuden uransa siihen menness\xc3\xa4 toiseksi parhaalla tuloksella 19,73, joka hyv\xc3\xa4ksyttiin protestin j\xc3\xa4lkeen. Oulun Kalevan kisoissa 2016 h\xc3\xa4n voitti kultaa tuloksella 19,38, Sein\xc3\xa4joen Kalevan kisoissa 2017 tuloksella 19,53 ja Lappeenrannassa 2019 tuloksella 18,33. Jyv\xc3\xa4skyl\xc3\xa4n Kalevan kisoissa 2018 Kangas oli hopealla tuloksella 18,56. Sis\xc3\xa4radoilla h\xc3\xa4n on voittanut kultaa vuosina 2014, 2015, 2016, 2017, 2018 ja 2019. Kyr\xc3\xb6skosken kuulakarnevaaleilla 2012 Kangas sijoittui nelj\xc3\xa4nneksi miesten kuulassa silloisella enn\xc3\xa4tyksell\xc3\xa4\xc3\xa4n 17,85. Vuonna 2013 Kangas voitti kuulakarnevaalit tuloksella 18,92._NEWLINE_Alle 20-vuotiaiden MM-kisoissa Barcelonassa 2012 Kangas oli nelj\xc3\xa4s tuloksella 19,85 (6 kg kuula). Alle 23-vuotiaiden EM-kilpailuissa 2013 Kangas oli seitsem\xc3\xa4s uudella enn\xc3\xa4tyksell\xc3\xa4\xc3\xa4n 18,94 metri\xc3\xa4. Toukokuussa 2014 h\xc3\xa4n ty\xc3\xb6nsi ik\xc3\xa4luokkansa Euroopan kauden k\xc3\xa4rkituloksen 19,53. Z\xc3\xbcrichin EM-kisoissa 2014 Kangas karsiutui tuloksella 19,07. Prahan sis\xc3\xa4ratojen EM-kilpailuissa 2015 Kangas karsiutui finaalista j\xc3\xa4\xc3\xa4den ilman tulosta. Alle 23-vuotiaiden EM-kilpailuissa 2015 h\xc3\xa4n oli yhdeks\xc3\xa4s. H\xc3\xa4n karsiutui loppukilpailusta Amsterdamin EM-kisoissa 2016, Belgradin sis\xc3\xa4ratojen EM-kilpailuissa 2017 ja Berliinin EM-kisoissa 2018.\n_START_SECTION_\nEnn\xc3\xa4tykset\n_START_PARAGRAPH_\nKankaan enn\xc3\xa4tys miesten kuulanty\xc3\xb6nn\xc3\xb6ss\xc3\xa4 on 20,30 metri\xc3\xa4, jonka h\xc3\xa4n ty\xc3\xb6nsi Karjaalla Raaseporissa 12. kes\xc3\xa4kuuta 2016. Hallissa Kangas on ty\xc3\xb6nt\xc3\xa4nyt 20,18 metri\xc3\xa4._NEWLINE_Vuonna 2010 Kangas ty\xc3\xb6nsi viiden kilon kuulalla 20,71 metri\xc3\xa4, joka oli 17-vuotiaiden Suomen enn\xc3\xa4tys. Kuuden kilon kuulaa h\xc3\xa4n on ty\xc3\xb6nt\xc3\xa4nyt 20,31 metri\xc3\xa4.'